Axa yet jun cꞌual,
max cuywaj Jesús bay eb anima.
Ay juntzan eb fariseo chotan ecꞌ bay tuꞌ,
yetok juntzan eb meẍtol yin ley Moisés.
A bay junjun conob yul yet Galilea yetok yul yet Judea max tit eb.
Ay cꞌapax eb max tit bay Jerusalén.
Caw wal max txecloj el yipalil Dios yin Jesús bay tuꞌ yuj yakꞌon watxꞌjok cꞌul eb yaꞌay.
A yet lanan cuywaj tuꞌ,
max apni oc jaywan winak.
Yetbi oc eb jun winak sicbinak el is mimanil.
Batxbil oc yuj eb sat is wayub.
Max yochej eb max octok yetok yul na,
cax max telban ay eb satak Jesús yaloni.
Palta maj jeꞌ yoctok eb yetok nak,
yujtol caw wal nojnak yul na tuꞌ yuj anima.
Yuj tuꞌ,
max ajtok eb yiban na.
Cax max yion el eb jayeb txꞌotxꞌ teja,
axa yaon aytok tꞌununok eb nak yetok is wayub tuꞌ xol anima,
max ayapnok nak satak Jesús.
A yet max yilon Jesús tol max yaoc eb nak cꞌul yin,
axa yalon Cham bay nak sicbinak el is mimanil tuꞌ:
—Ach anima,
max akꞌlay tan a yobtakil,
ẍi bay nak.
Axa eb meẍtol yin ley Moisés cꞌal eb fariseo,
max na eb axca tiꞌ:
¿Mactxel jun winak tiꞌ,
xan chi yal buchwal kꞌanej yin Dios?
Tok ay junok mac chi jeꞌ yakꞌon tan yobtakilej,
asannej Dios,
ẍi eb.
Palta yojtak Jesús tzet lanan naon eb,
yuj tuꞌ xan max yal axca tiꞌ:
—¿Tzet yuj xan che naꞌ juntzan tuꞌ?
¿Mactet junok yel suboj jaloni cꞌal yuneni xol cab kꞌanej tiꞌ che naꞌ?
¿Ta con chi axca tiꞌ:
Max akꞌlay tan a yobtakil,
ma aꞌ:
Ajan wanok,
cax beyan,
ta con chi?
A tinaniꞌ ok in txꞌox ayex,
tol a ayin Chekbilintek yuj Dios xol eb jet animail,
chicꞌal jeꞌ wuj wakꞌon tan is yobtakil eb anima yulyibankꞌinal tiꞌ,
ẍi bay eb.
Max lajwi tuꞌ,
axa yalon bay nak sicbinak el is mimanil tuꞌ,
axca tiꞌ:
—Ayin chi wal ayach,
ajan wanok.
Iaj a wayub tiꞌ.
Paxan bay atut,
ẍi bay nak.
Yet-xacꞌal jun bek tuꞌ,
max aj wan nak satak eb,
axa yion aj nak is wayub bay telan ay tuꞌ.
Max pax nak bay yatut,
lanan yalon watxꞌ kꞌanej bay Dios.
Yuj tuꞌ xan caw wal max cꞌayaj cꞌul masanil eb max ilon tuꞌ.
Max yalon cꞌapax eb watxꞌ kꞌanej bay Dios.
Caw wal chi xiw cꞌapax eb,
xan max yal eb:
—A juntzan tzet yetal lanan jilon yet jun cꞌu tiꞌ,
chi cꞌayaj co cꞌul jiloni,
ẍi eb.